Ψήφισμα της Επιτροπής των Περιφερειών σχετικά με το "Πρόγραμμα εργασίας της Ευρωπαϊκής Επιτροπής"

(2002/C 192/16)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών - Πρόγραμμα εργασίας της Επιτροπής για το 2002 (COM(2001) 620)·

έχοντας υπόψη το ψήφισμα του Ευρωπαϊκού Κοινοβουλίου σχετικά με το πρόγραμμα εργασίας της Επιτροπής για το 2002 (B5-0821/2001)·

έχοντας υπόψη την Ετήσια Δήλωση για τις Προτεραιότητες της Επιτροπής των Περιφερειών για το 2001 (CdR 45/2001 fin)·

έχοντας υπόψη το πρωτόκολλο που ρυθμίζει τις μορφές συνεργασίας μεταξύ της Ευρωπαϊκής Επιτροπής και της Επιτροπής των Περιφερειών (DI CdR 81/2001 rev. 2)·

εκτιμώντας ότι τα γεγονότα από τις 11 Σεπτεμβρίου και μετά μας έκαναν να συνειδητοποιήσουμε έντονα την αξία της ειρήνης, της δημοκρατίας και των ανθρωπίνων δικαιωμάτων και το γεγονός ότι όλα αυτά δεν μπορούν να εκλαμβάνονται ως δεδομένα·

εκτιμώντας ότι η ευρωπαϊκή ολοκλήρωση έχει αποδειχθεί πως είναι σαφώς ο καλύτερος τρόπος για την επίτευξη της ειρήνης και της ευημερίας· ότι η επικείμενη διεύρυνση της ΕΕ είναι ένα ιστορικό ειρηνικό εγχείρημα που επιφέρει σταθερότητα, ευημερία και δημοκρατία σε όλη σχεδόν την ήπειρο·

εκτιμώντας ότι η υποστήριξη εκ μέρους των απλών πολιτών δεν είναι ζήτημα επιλογής αλλά αποτελεί απαραίτητη προϋπόθεση για την επιτυχία της ευρωπαϊκής ολοκλήρωσης, ενώ η λήψη αποφάσεων στο υψηλότερο επίπεδο και κατά τρόπο αποκλειστικό αποξενώνει τους πολίτες και θέτει σε κίνδυνο το ευρωπαϊκό σχέδιο·

εκτιμώντας ότι η Επιτροπή των Περιφερειών θα υιοθετήσει τις πολιτικές της προτεραιότητες για την περίοδο 2002-2006 τον Μάιο·

υιοθέτησε ομόφωνα κατά την 43η σύνοδο ολομέλειάς της της 13ης και 14ης Μαρτίου 2002 (συνεδρίαση της 13 Μαρτίου), την ακόλουθη γνωμοδότηση.

Η Επιτροπή των Περιφερειών

1. επικροτεί τις προσπάθειες που καταβάλλει η Επιτροπή τα τελευταία χρόνια να μειώσει τον όγκο των νομοθετικών προτάσεων και προτρέπει την Επιτροπή να υιοθετεί σθεναρή στάση έναντι των αιτήσεων άλλων κοινοτικών φορέων, κρατών μελών ή τρίτων μερών για την κατάρτιση νομοθεσίας της ΕΕ που δεν είναι απαραίτητη· καλεί όλα τα όργανα της ΕΕ και τις κυβερνήσεις των κρατών μελών να είναι πιο συγκρατημένα στις αιτήσεις τους για ευρωπαϊκή νομοθεσία.

2. αν και αναγνωρίζει το δικαίωμα πρωτοβουλίας της Επιτροπής, η ΕΤΠ - ως φωνή της Ευρώπης των πολιτών - θα ήθελε να έχει τη δυνατότητα να συμβάλλει στις προπαρασκευαστικές εργασίες στους τομείς που έχουν σημασία για τις τοπικές και περιφερειακές αρχές· ζητά να γίνεται την αξιολόγηση του περιφερειακού αντικτύπου των πολιτικών της ΕΕ και η αξιολόγηση αυτή να συνοδεύει υποχρεωτικά κάθε προτεινόμενη πολιτική.

Ένας κοινός ευρωπαϊκός χώρος ελευθερίας, δικαιοσύνης και ασφάλειας

3. συμφωνεί με την Επιτροπή ότι πρόκειται για θέμα προτεραιότητας και επικροτεί την ευρύτερη προοπτική που επέλεξε η Επιτροπή για το θέμα της ασφάλειας.

4. υπενθυμίζει ότι η καλύτερη προστασία από τον εξτρεμισμό και τη βία είναι μια δημοκρατική, ανοιχτή και σταθερή κοινωνία που σέβεται τα θεμελιώδη δικαιώματα· παραπέμπει, σ' αυτό το πλαίσιο, στις κοινές ευρωπαϊκές αξίες, που αναφέρονται στον Χάρτη των Θεμελιωδών Δικαιωμάτων της ΕΕ, ως συγκεκριμένο βήμα προς την καθιέρωση μιας πραγματικής και όχι μόνο ιδεατής ευρωπαϊκής ιθαγένειας.

5. είναι, συνεπώς, της γνώμης ότι - εκτός από τα προτεινόμενα μέτρα ασφαλείας - οι πολιτικές που αποσκοπούν στην επίτευξη οικονομικής και κοινωνικής συνοχής, στη διάδοση της παιδείας και του πολιτισμού, στο θεμιτό εμπόριο και στην αειφόρο ανάπτυξη συμβάλλουν εξίσου σ' ένα ασφαλές περιβάλλον διαβίωσης για τους πολίτες.

6. επικροτεί την πρόοδο που έχει συντελεσθεί τελευταία στο πεδίο της δικαιοσύνης και της ασφάλειας, αλλά υπογραμμίζει ότι πρέπει να γίνουν ακόμη περισσότερα για την αποτελεσματική προστασία των Ευρωπαίων πολιτών από την ΕΕ, ιδίως σε πεδία όπως το διεθνές οργανωμένο έγκλημα, η σωματεμπορία, το λαθρεμπόριο ναρκωτικών και η νομιμοποίηση εσόδων από παράνομες δραστηριότητες.

7. τονίζει τον ουσιώδη ρόλο των τοπικών και περιφερειακών αρχών στην καταπολέμηση της εγκληματικότητας και της τρομοκρατίας και εκφράζει την επιθυμία να συμμετέχει στενά σε κάθε πρόταση για πολιτική της ΕΕ.

Το μέλλον της Ευρωπαϊκής Ένωσης και της ευρωπαϊκής διακυβέρνησης

8. εκφράζει την ικανοποίησή της για την απόφαση της Συνόδου Κορυφής του Λάακεν να συσταθεί μια Συνέλευση, ως πρώτο βήμα προς μια πιο δημοκρατική, διαφανή και συμμετοχική μέθοδο αναθεώρησης της Συνθήκης, και χαίρεται που θα έχει την ευκαιρία να συμμετάσχει σ' αυτήν.

9. θα επιδιώξει ενεργά τις προτεραιότητές της: πιο δημοκρατικές και διαφανείς μεθόδους εργασίας των οργάνων της ΕΕ, απαιτούμενες θεσμικές μεταρρυθμίσεις για τη διατήρηση της αποτελεσματικότητας και της αποδοτικότητας σε μια διευρυμένη ΕΕ, οριοθέτηση και αποσαφήνιση των αρμοδιοτήτων και των καθηκόντων της ΕΕ, ενίσχυση της θέσης της ΕΤΠ, μεγαλύτερη αναγνώριση του ρόλου των περιφερειών με νομοθετικές εξουσίες, ενσωμάτωση του Χάρτη των Θεμελιωδών Δικαιωμάτων στις Συνθήκες και συνταγματοποίηση των Συνθηκών.

10. αναμένει με ενδιαφέρον το Σχέδιο Δράσης με τις προτάσεις για την εφαρμογή της Λευκής Βίβλου για τη Διακυβέρνηση και, ιδιαίτερα, τις προτάσεις που αφορούν τη στενότερη συμμετοχή των τοπικών και περιφερειακών αρχών στη διαμόρφωση των πολιτικών της ΕΕ.

Διεύρυνση

11. είναι της γνώμης ότι η διεύρυνση της ΕΕ αποτελεί μια ιστορική ευκαιρία για ειρήνη και ευημερία για την Ευρώπη και τους γείτονές της· επιβεβαιώνει τη δέσμευσή της ως προς τα κριτήρια της Κοπεγχάγης, αλλά εφιστά την προσοχή στις άσκοπες καθυστερήσεις, καθώς ενδέχεται να οδηγήσουν σε σκεπτικισμό τόσο στα σημερινά όσο και στα μελλοντικά κράτη μέλη.

12. Η βασική αρχή που διέπει τη διαδικασία της ευρωπαϊκής ολοκλήρωσης είναι ο σεβασμός και η προαγωγή της πολιτισμικής πολυμορφίας, μιας πηγής πλούτου που πρέπει να διαφυλαχθεί.

13. προειδοποιεί ότι δεν πρέπει να δημιουργηθούν δύο κατηγορίες πολιτών της ΕΕ, γι' αυτό και ζητά την πλήρη εφαρμογή του κοινοτικού κεκτημένου, όπου αυτό είναι δυνατό, ήδη από τη στιγμή της ένταξης.

14. λυπάται για την έλλειψη προόδου όσον αφορά τη μεταρρύθμιση της ΚΓΠ και παροτρύνει τα κράτη μέλη να δείξουν περισσότερο θάρρος και αποφασιστικότητα σε σχέση με αυτό το θέμα· είναι της γνώμης ότι η μεταρρύθμιση της ΚΓΠ είναι απαραίτητη ανεξάρτητα από τη διεύρυνση, αν και είναι αλήθεια πως η διεύρυνση καθιστά πιο επιτακτικές τις μεταρρυθμίσεις· υποστηρίζει μια ΚΓΠ που θα αποτελεί ολοκληρωμένη πολιτική αγροτικής ανάπτυξης και θα καταστήσει την ευρωπαϊκή γεωργία έναν ανταγωνιστικό, βιώσιμο και προσανατολισμένο προς τον καταναλωτή τομέα που θα συντηρεί μια ευημερούσα και ποικιλόμορφη ευρωπαϊκή ύπαιθρο.

15. θα πρέπει να αποτελέσει επίσης προτεραιότητα η μεταρρύθμιση της Κοινής Αλιευτικής Πολιτικής, λόγω του κοινωνικο-οικονομικού αντικτύπου αυτού του τομέα σε ορισμένες περιφέρειες.

16. επισημαίνει ότι οι διαρθρωτικές πολιτικές θα χρειαστεί να επανεξεταστούν για την περίοδο μετά το 2006· εφιστά την προσοχή στις αρχικές συμβολές της ΕΤΠ στο σχετικό προβληματισμό και πιστεύει ότι ο γενικός στόχος για το μέλλον της περιφερειακής πολιτικής θα είναι η ενίσχυση της αλληλεγγύης και της εδαφικής συνοχής στη διευρυμένη Ένωση· υπογραμμίζει τον σημαντικό ρόλο των διευρωπαϊκών δικτύων στην επίτευξη αυτών των στόχων.

17. εκφράζει ανησυχία για την ανεπαρκή συμμετοχή των τοπικών και περιφερειακών αρχών και τη συνακόλουθη άγνοιά τους για τη σημασία που θα έχει για αυτές η ένταξη· καλεί την Επιτροπή και τις κυβερνήσεις των υποψήφιων χωρών να επισπεύσουν σημαντικά τη διαβούλευση με τις τοπικές και περιφερειακές αρχές και την ενημέρωσή τους κατά την προενταξιακή φάση.

Εξωτερική διάσταση

18. εκφράζει την ικανοποίησή της για την ανανεωμένη έμφαση στην ευρωμεσογειακή εταιρική σχέση υπό την ισπανική Προεδρία και, ιδιαίτερα, για τη διάσκεψη που προβλέπεται για τον Απρίλιο· εφιστά την προσοχή στην πολύ θετική και σημαντική συμβολή που μπορεί να έχει σ' αυτή τη διεργασία η συνεργασία των τοπικών και περιφερειακών αρχών.

19. τονίζει τη σημασία των εταιρικών σχέσεων διαπεριφερειακής ή περιφερειακής συνεργασίας, όχι μόνο για τη συνεργασία, αλλά και για τον διάλογο, την ειρήνη και τη δημοκρατική ανάπτυξη, και πιστεύει ότι θα πρέπει να υπάρχει στενότερη συμμετοχή των τοπικών και περιφερειακών αρχών.

Αειφόρος ανάπτυξη

20. πιστεύει ότι η αειφόρος ανάπτυξη θα πρέπει να επιδιώκει τους στόχους της πλήρους απασχόλησης και της κοινωνικής και εδαφικής συνοχής· ζητά, επομένως, την πλήρη ενσωμάτωση των αρχών της αειφόρου ανάπτυξης σε όλους τους τομείς πολιτικής της ΕΕ.

21. υπογραμμίζει τη σημασία μιας ολοκληρωμένης προσέγγισης του περιβάλλοντος και της καταπολέμησης της κλιματικής αλλαγής και, ιδιαίτερα, της διάσκεψης κορυφής του Γιοχάνεσμπουργκ για τη βιώσιμη ανάπτυξη και την εφαρμογή της στρατηγικής του Γκέτεμποργκ.

Στρατηγική της Λισσαβώνας

22. αναμένει τα αποτελέσματα της Συνόδου Κορυφής της Βαρκελώνης, καθώς και της εις βάθος αναθεώρησης της στρατηγικής για την απασχόληση το φθινόπωρο του 2002, και υπογραμμίζει για άλλη μια φορά τον καίριο ρόλο των τοπικών και περιφερειακών αρχών στην επίτευξη των στόχων της στρατηγικής της Λισσαβώνας· τονίζει την ανάγκη να επικεντρωθεί η προσοχή ιδιαίτερα στην ανάπτυξη των Τεχνολογιών των Πληροφοριών και των Επικοινωνιών στα συστήματα εκπαίδευσης και κατάρτισης, από τα οποία εξαρτάται η επιτυχία της κοινωνίας της γνώσης.

23. αναθέτει στον Πρόεδρό της να διαβιβάσει το παρόν ψήφισμα στην Ευρωπαϊκή Επιτροπή, στο Ευρωπαϊκό Κοινοβούλιο, στο Συμβούλιο και στη βελγική, ισπανική και δανική Προεδρία της Ένωσης.

Βρυξέλλες, 13 Μαρτίου 2002.

Ο Πρόεδρος

της Επιτροπής των Περιφερειών

Αlbert Bore